Seit 1974 hodara Aungaschmau am Schauspühaus Wien, 1979 hodar sei easchte große Füümroin ghobt in dem Füüm vom Maximilian Schell Geschichtn ausn Wienerwoid. Seit de ochzga Joa haums eam oft in deitsche TV-Produktionen eigsetzz, oft ois tüpischn weana Strizzi. 1987 hodaran Gastauftritt ghobt im James Bond Füüm Der Hauch des Todes, 1995 no sowos im US-Füüm Before Sunrise. Von 1997 bis 2006 woara da ollawäu guat aufglegte Mechaniker Max in da RTL Serie Medicopter 117. Zsaumman min Serge Falck woara ois Aanziga bis zur letztn Foign dabei. Im Joa 2000 spüüta in aana Foign von da Serie Der Bulle von Tölz in Volksmusik-Star Tony Gordon, da wos do des Moadopfa is. 2008 spüüta a wichtige Nebnroin in Revanche (Regie: Götz Spielmann).